《早春泛舟西湖用遗山泛舟大明湖韵》
清代·魏之琇

吴侬不唾西湖水，爱此渟泓三十里。东风吹船向天上，凫雁迎人飞欲起。

两堤如带横弯弯，十二画桥连玦环。红楼翠馆天半出，倒影浮动烟波间。

晚来系棹西泠渡，油碧香车松柏路。水佩风裳不可要，兰襟柳带愁烟露。

孤山梅花别有情，邀我虚亭散余步。夕阳澹澹天悠悠，寒渚无人见双鹭。

沈吟往日林逋仙，踪迹吾宗同仲先。草庐入画已千载，我来放歌空叩舷。

笺天愿乞烟霞福，小住蓬莱五百年。

作者简介：（1722—1772）浙江杭州人，字玉璜，号柳州。布衣。少孤贫，佣于当铺，夜自苦读医书，历二十年，无师而通，遂以行医为生。工诗词，能画。有《续名医类案》，《柳州医话》、《柳州遗集》。